Winde van verandering | Dion se gedagtes
Junie 1, 2009 deur Dion Nie die wind wat tans buite waai nie… Ek wou weer vir Engel 1 saamgesleep het na Wriggleswade oor die naweek en ons twee het met afwagting die weervoorspellings dopgehou op Windguru, maar helaas, visvang was ons nie beskore nie. Vir die afgelope twee dae waai hier winde waarin nuwe haarstyle nie hou nie. Ons begin al almal lyk na sommige van die “nuwe” Suid-Afrikaanse dames wat lyk of ‘n stroom water hulle van voor getref het en die boskasie so bly staan het. Nietemin, dis nie die punt van die post nie (gits, dit klink nogal goed – “punt van die post”…)
Twee weke gelede, in die dieptes van ‘n donga van depressie (ok, miskien oordoen ek dit nou…) met skuld wat ons neuse al dieper onder die golwe van lewenskostes ingedruk het, was ons in staat om op een slag van al ons skuld, behalwe ons huis en motor maar insluitende ons hele “overdraft”, ontslae te raak deur ‘n polissie wat uitbetaal het. Mense, ek dink nogal dat julle die amper verdwaasde verligting agterna vir julle kan indink; ons het noodgedwonge skuld aangegaan toe wêreldfinansies beter gelyk het so paar jaar gelede, en soos omstandighede verander het, het ons al meer gebukkend begin loop totdat ons bykans gewoond daaraan was om aan die einde van elke maand die geldjies net te sien verdwyn soos soetkoekies op ‘n kinder-partytjie. Dit neem eintlik nou weer so rukkie vir die realiteit om in te dring dat daar nou weer iets oor is elke maand. Ons het ons “overdraft” laat verminder na ‘n klein bedraggie vir die wis en onwis, en ons vas voorgeneem om beter dissipline toe te pas met ons inkomste. As julle kan, doen dieselfde. En moet nie weer skuld aangaan nie. Dis nie maklik nie, glo my, ek weet. Maar dis absoluut die moeite werd.
Die wind van verandering waai hier by ons huis, en dis ‘n vars strelende briesie van lafenis.
op Junie 1, 2009 at 4:04 nm | Antwoord H1N1
Goeie raad- en geluk.
op Julie 2, 2009 at 11:22 vm | Antwoord BB
Bevrydend issit nie???!! Hurra vir julle!!!
As daardie juk eers af is, is die ‘donga’s’ ook al bietjie vlakker nê?! 😉
op Julie 2, 2009 at 1:06 nm | Antwoord Dion
Verskriklike verligting! Die invloed wat die geld-euwel op ons mensdom het, is skrikwekkend, ver-reikend en soms verdoemend. Maar soos enige ander probleem is daar maar altyd ‘n oplossing.